b'\n_START_ARTICLE_\nDantaxi 4x48\n_START_SECTION_\nDantaxi (1949-2016)\n_START_PARAGRAPH_\nDantaxi  blev dannet i juni 2008 ved en fusion af Codan Taxi og Taxamotor. Taxamotor er det \xc3\xa6ldste taxinavn i Danmark, det f\xc3\xb8rste Taxamotor-selskab blev oprettet i 1908.Det f\xc3\xb8rste Codan blev grundlagt den 19. september 1949. af William M\xc3\xb8ller Jensen. Navnet Codan Bilen skyldes, at Hotel Codan var under opf\xc3\xb8relse ved Codan Bilens start. Det var tanken, at Codan Bilen skulle have fast plads ved dette hotel. Det f\xc3\xb8rste Codan Bilen blev solgt til Ringbilen den 1. februar 1952. Den 1. februar 1954 blev et nyt Codan dannet af Fritz Lund Christiansen.   _NEWLINE_Fra 1980 til 31. december 2016 var John Lindbom bestyrelsesformand (fra 1982 tillige direkt\xc3\xb8r) for selskabet. Selskabet har i en periode deltaget i et nordisk samarbejde med svenske Taxi Kurir og Norgestaxi.  _NEWLINE_I \xc3\xa5rene 1983 og 84 opk\xc3\xb8bte selskabet Sydhavns Bilen, Hovedstadens Taxi og Dybb\xc3\xb8l-Boulevard Bilen. Codan-bilen var det f\xc3\xb8rste taxiselskab i Danmark, der modtog kreditkort som betaling for en taxitur. Kreditkort som betalingsmulighed indf\xc3\xb8rte selskabet i sommeren 1983.  _NEWLINE_Codan Bilen k\xc3\xb8bte den 1. januar 1987 Valby Bilen og allerede den 1. december samme \xc3\xa5r blev Radio Bilen overtaget. Radio Bilen var i lighed med Codan Bilen opst\xc3\xa5et igennem en sammenslutning af flere centraler blandt andet "4711". "4711" var i folkemunde kendt som "parfume-bilen".  Med sammenl\xc3\xa6gningen af Codan Bilen og Radio Bilen \xc3\xa6ndres navnet til Radio-Codan Bilen. Ved flytningen i 1998 til Jernbane All\xc3\xa9 blev navnet \xc3\xa6ndret  til Codan Taxi. Ved fusionen i 2008 \xc3\xa6ndres navn igen. Denne gang til Dantaxi.   _NEWLINE_Navnet Dantaxi har tidligere v\xc3\xa6ret brugt af et  taxiselskab i \xc3\x85rhus, oprettet 24. oktober 1997 med \xc3\xb8konomisk st\xc3\xb8tte p\xc3\xa5 initielt 5,2 mio kr fra fagbev\xc3\xa6gelsen (gennem selskabet A/S Kooperativ Jobinvest) som en konsekvens af en taxakonflikt i byen mellem SiD og \xc3\x85rhus Taxa. Efter at fagbev\xc3\xa6gelsen trak sig ud af selskabet, blev det i 2002 fusioneret ind i det dav\xc3\xa6rende Taxamotor. Navnet Dantaxi bliver ikke benyttet i perioden 2002-08.\n_START_SECTION_\n\xc3\x85r med v\xc3\xa6kst\n_START_PARAGRAPH_\nEfter fusionen i 2008 ekspanderede Dantaxi yderligere i \xc3\xa5rene fremover ved at indg\xc3\xa5 en r\xc3\xa6kke aftaler med lokale taxiforeninger i hele landet.\xc2\xa0En stor udvidelse af selskabet skete den 1. september 2011, hvor taxiselskaberne i Aalborg, Viborg, Silkeborg, Nyk\xc3\xb8bing Mors og Silkeborgblev en del af Dantaxi. Dette tiltag gjorde Dantaxi til landets st\xc3\xb8rste taxiselskab. Med en v\xc3\xa6kst p\xc3\xa5 184\xc2\xa0% blev Dantaxi i 2013 udn\xc3\xa6vnt til Gazellevirksomhed af dagbladet B\xc3\xb8rsen.\n_START_SECTION_\nHoveddomicil: Codan Bilen, Radio-Codan-Bilen, Codan Taxi og Dantaxi\n_START_PARAGRAPH_\nSelskabet har under skiftende navne haft hoveddomicil p\xc3\xa5 en r\xc3\xa6kke forskellige adresser i K\xc3\xb8benhavn: _NEWLINE_1949-1952: 19. September 1949 - 31. januar 1952: Cort Adelers Gade, K\xc3\xb8benhavn K._NEWLINE_1952-1954: 1. februar 1952 - 31. januar 1954: Ikke aktivt. Solgt til Ringbilen. _NEWLINE_1954-1956: 1. februar 1954 - 29. juli 1956: Vodroffsvej 4, Frederiksberg C. _NEWLINE_1956-1980: 30. juli 1956 - januar 1980: Halmtorvet 11, K\xc3\xb8benhavn V. _NEWLINE_1980-1984: Januar 1980 - 30. juni 1984: Gl. Kongevej 3, K\xc3\xb8benhavn V. _NEWLINE_1984-1998: 1. juli 1984 - 11. august 2008 havde selskabet  til huse p\xc3\xa5 adressen Svanholmsvej 11, Frederiksberg._NEWLINE_1998-2016: Selskabet havde i perioden 12. august 1998 - 31. december 2016 hoveddomicil p\xc3\xa5 adressen Jernbane All\xc3\xa9 68 i Vanl\xc3\xb8se. Den 21. marts 2017 blev de sidste administrative funktioner p\xc3\xa5 adressen flyttet til Virum.  Ejendommen i Vanl\xc3\xb8se fungerer i dag som hovedkontor for foreningen "Hus Forbi".\n_START_SECTION_\nAntal vogne gennem tiderne i Codan Bilen, Radio-Codan-Bilen, Codan Taxi og Dantaxi\n_START_PARAGRAPH_\n1949: 10 Vogne. _NEWLINE_1952: 25 Vogne. _NEWLINE_1954: 12 Vogne. _NEWLINE_1956: 41 Vogne._NEWLINE_1970 (ca)\xc2\xa0: 250 Vogne. _NEWLINE_1984: 140 Vogne. _NEWLINE_1995: (1. januar) 259 Vogne. _NEWLINE_1996: (1. januar) 285 Vogne. _NEWLINE_2001: 228 Vogne. _NEWLINE_2008: 660 Vogne.  _NEWLINE_2012: 950 Vogne. _NEWLINE_2016: 900 vogne.\n_START_SECTION_\nNavn p\xc3\xa5 selskabet\n_START_PARAGRAPH_\n1949-1952: Codan Bilen _NEWLINE_1952-1954: Ikke aktivt _NEWLINE_1954-1987: Codan Bilen _NEWLINE_1987-1998: Radio-Codan Bilen_NEWLINE_1998-2008: Codan Taxi _NEWLINE_2008-2016: Dantaxi _NEWLINE_2017: Sammenl\xc3\xa6gges med 4x48 Taxinord under navnet Dantaxi 4x48.\n_START_SECTION_\n4x48 Taxinord (1937-2016)\n_START_PARAGRAPH_\nSelskabet 4x48 Taxinord blev dannet under navnet Lyngby Taxa den 29. juli 1937.\xc2\xa0I 1974 blev Lyngby Taxa og Holte Taxa (stiftet tilbage i 1926) lagt sammen under navnet Lyngby-Holte Taxi. I 1976 indgik Lyngby Ringbil og S\xc3\xb8ller\xc3\xb8d-Bilen i selskabet, og i 1983 indlemmedes Skodsborg Taxa. I 1987 kunne Lyngby-Holte Taxi fejre sit 50 \xc3\xa5rs-jubil\xc3\xa6um. Der var p\xc3\xa5 dette tidspunkt 70 selvst\xc3\xa6ndige vognm\xc3\xa6nd med tilsammen 102 taxier i selskabet. I 2004 blev Nord Taxi og Lyngby-Holte Taxi lagt sammen under navnet TaxiNord, der dermed fik en vognpark p\xc3\xa5 300 biler. I 2008 blev TaxiNord og Taxa Nordsj\xc3\xa6lland lagt sammen. Senere p\xc3\xa5 \xc3\xa5ret valgte Frederikssund Taxa at indg\xc3\xa5 i samarbejdet.\xc2\xa0I 2011 skiftede selskabet navn til 4x48 Taxinord, og \xc3\xa5ret efter skete der endnu to sammenl\xc3\xa6gninger, denne gang med selskaberne Vest-Taxa. og Helsing\xc3\xb8r Taxa.\n_START_SECTION_\nHoveddomicil: Lyngby Taxa, Lyngby-Holte Taxi, Taxinord og 4x48 Taxinord\n_START_PARAGRAPH_\n1937-????: Det f\xc3\xb8rste kontor l\xc3\xa5 p\xc3\xa5 Lyngby Torv 15, Kgs. Lyngby. _NEWLINE_????-????: Kirkestr\xc3\xa6de, Kgs Lyngby. _NEWLINE_????-1982: Firmaet flyttede i en periode tilbage til Lyngby Torv. Denne gang i nummer 16. _NEWLINE_1982-2002: Kongevejen 157, 2830 Virum._NEWLINE_2002-2008: Kongevejen 149, 2830 Virum._NEWLINE_2008-2016: Kongevejen 135, 2830 Virum.\n_START_SECTION_\nNavn p\xc3\xa5 selskabet\n_START_PARAGRAPH_\n1937-1974: LyngbyTaxa_NEWLINE_1974-2004: Lyngby-Holte Taxi _NEWLINE_2004-2011: TaxiNord _NEWLINE_2011-2016: 4x48 Taxinord _NEWLINE_2017: Sammenl\xc3\xa6gges med Dantaxi under navnet Dantaxi 4x48.\n_START_SECTION_\n4x48 Taxinord og Dantaxi g\xc3\xa5r sammen\n_START_PARAGRAPH_\nAllerede i marts 2015 havde der v\xc3\xa6ret et fors\xc3\xb8g p\xc3\xa5 at sammenl\xc3\xa6gge 4x48 Taxinord og Dantaxi.Men et lille flertal af vognm\xc3\xa6ndene i 4x48 Taxinord afviste p\xc3\xa5 en generalforsamling at g\xc3\xa5 videre med fusionsplanerne. I oktober 2016 g\xc3\xb8res endnu et fors\xc3\xb8g, og denne gang var der et flertal bag planen. Den 1. januar 2017 blev Dantaxi og 4x48 Taxinord officielt lagt sammen. Carsten Aastrup, direkt\xc3\xb8r i 4x48 TaxiNord, forts\xc3\xa6tter som direkt\xc3\xb8r i det nye selskab. Skagen Taxa og Billund Taxa bliver i l\xc3\xb8bet af 2017 en del af Dantaxi 4x48.  _NEWLINE_Den 1. september 2017 meldte selskabet ud, at de lukker den lokale central i Slagelse. De seks medarbejdere p\xc3\xa5 taxicentralen blev tilbudt at flytte arbejdsplads til Virum. Dantaxi 4x48 planl\xc3\xa6gger ogs\xc3\xa5 at lukke centralen p\xc3\xa5 Bornholm fra maj 2018. Disse planer bliver senere skrinlagt. Alle kunder skal fremover betjenes fra de to tilbagev\xc3\xa6rende centraler i hhv. Virum og i Aalborg. Dog fastholdes telefonbetjeningen p\xc3\xa5 Bornholm i dagtimerne p\xc3\xa5 hverdage fra 12-16.\n_START_SECTION_\nNyt navn: Dantaxi 4x48\n_START_PARAGRAPH_\nFra september  2017 og frem begynder selskabet at anvende det f\xc3\xa6lles navn Dantaxi 4x48 i hele landet. Det sker  samtidig med, at et nyt logo introduceres. Selskabets profilindpakkede taxier erstattes gradvist med  nyt navn og logo. Den 29. November 2017 blev det p\xc3\xa5 en generalforsamling officielt besluttet, at navnet p\xc3\xa5 selskabet skal v\xc3\xa6re Dantaxi 4x48.\n_START_SECTION_\nUdvidelser i landomr\xc3\xa5der og mindre byomr\xc3\xa5der\n_START_PARAGRAPH_\nI august 2018 indg\xc3\xa5r Dantaxi 4x48 aftaler med en r\xc3\xa6kke mindre jyske taxiselskaber og vognm\xc3\xa6nd. 25 jyske taxivognm\xc3\xa6nd med tilsammen 60 taxier melder sig ind i selskabet. Med aftalen udvider Dantaxi 4x48 for alvor deres d\xc3\xa6kningsomr\xc3\xa5der til landdistrikterne. I efter\xc3\xa5ret 2018 f\xc3\xa5r de nye vognm\xc3\xa6nd f\xc3\xb8lgeskab af de to nordjyske taxiselskaber Terndrup Taxa og Hirtshals Taxi. Den 21. juni 2019 meddeler Struer-Thyholm Taxa, at de overg\xc3\xa5r til d\xc3\xb8gnservice og har indg\xc3\xa5et samarbejde med Dantaxi.\n_START_SECTION_\nEjerskifte\n_START_PARAGRAPH_\nP\xc3\xa5 en generalforsamlingen i april 2018 vedtager vognm\xc3\xa6ndende i det vognmandsejet selskab, at Dantaxi 4x48 skal s\xc3\xa6lges. 94 pct. af de fremm\xc3\xb8dte stemmer ja til bestyrelsens forslag om et salg. Den 4. maj 2018 offentligg\xc3\xb8r Dantaxi 4x48, at selskabet er til salg. _NEWLINE_Den 12. oktober 2018 offentligg\xc3\xb8r selskabet i en pressemeddelelse, at den europ\xc3\xa6iske kapitalfond Triton, bliver den nye ejer af Dantaxi 4x48.\n_START_SECTION_\nD\xc3\xa6kningsomr\xc3\xa5der\n_START_PARAGRAPH_\nDantaxi 4x48 udf\xc3\xb8rer taxik\xc3\xb8rsel i 59 af Danmarks 98 kommuner.\n_START_SECTION_\nRegion Hovedstaden\n_START_PARAGRAPH_\nDantaxi 4x48 udf\xc3\xb8rer taxik\xc3\xb8rsel i alle af Region Hovedstadens 29 kommuner, inkl. Bornholm.\n_START_SECTION_\nRegion Sj\xc3\xa6lland\n_START_PARAGRAPH_\nI Region Sj\xc3\xa6lland udf\xc3\xb8rer Dantaxi 4x48 taxik\xc3\xb8rsel i f\xc3\xb8lgende kommuner: Greve, Guldborgsund, Kalundborg, K\xc3\xb8ge, Lejre, Roskilde, Slagelse, Solr\xc3\xb8d, Stevns og Vordingborg.\n_START_SECTION_\nRegion Midtjylland\n_START_PARAGRAPH_\nI Region Midtjylland udf\xc3\xb8rer Dantaxi 4x48 taxik\xc3\xb8rsel i f\xc3\xb8lgende kommuner: Favrskov, Ikast-Brande, Norddjurs, Odder, Silkeborg, Skanderborg, Skive, Struer, Syddjurs, Viborg og Aarhus.  _NEWLINE_En vognmand tilknyttet Dantaxi 4x48 udf\xc3\xb8rer taxik\xc3\xb8rsel p\xc3\xa5 Sams\xc3\xb8, turene sendes dog ikke igennem Dantaxi 4x48\'s call-centre.\n_START_SECTION_\nRegion Nordjylland\n_START_PARAGRAPH_\nI Region Nordjylland udf\xc3\xb8rer Dantaxi 4x48 taxik\xc3\xb8rsel i f\xc3\xb8lgende kommuner: Rebild, Hj\xc3\xb8rring, Thisted og Aalborg. Derudover udf\xc3\xb8rer selskabet taxik\xc3\xb8rsel i byen Skagen i Frederikshavn Kommune.\n_START_SECTION_\nRegion Syddanmark\n_START_PARAGRAPH_\nI Region Syddanmark udf\xc3\xb8rer Dantaxi 4x48 taxik\xc3\xb8rsel i f\xc3\xb8lgende kommuner: Billund, S\xc3\xb8nderborg, Vejen og Aabenraa.\n_START_SECTION_\nApp\'s til smartphones\n_START_PARAGRAPH_\n4x48 TaxiNord lancerede den 12. maj 2011 en taxibestillings-app\xc2\xa0til iPhone. Dagen efter klokken 13:49 modtog selskabet deres f\xc3\xb8rste app-bestilling nogensinde.\n_START_SECTION_\nMOOVE\n_START_PARAGRAPH_\nDantaxi 4x48 st\xc3\xa5r bag taxi-app\'en MOOVE, der af flere medier er blevet beskrevet som taxibranchens svar p\xc3\xa5 Uber.   Lanceringen medf\xc3\xb8rte en del reaktioner. F.eks. skrev Joachim B. Olsen (LA)  p\xc3\xa5 sin egen facebookside: "Uber f\xc3\xa5r konkurrence, Det giver lavere priser og bedre service til forbrugerne. Hvor er det fantastisk" Faglig sekret\xc3\xa6r Orla Aagaard 3F Aarhus Transport, Logistik og BygF, udtalte til Fagbladet 3F:"Umiddelbart synes chauff\xc3\xb8rerne, at Moove er en god ting i forhold til Taxify og ogs\xc3\xa5 i forhold til at tage konkurrencen op med Uber. Jeg synes ogs\xc3\xa5, det er et godt tiltag, at kunderne nu kan v\xc3\xa6lge en taxitur p\xc3\xa5 telefonen med en lovlig app."  _NEWLINE_MOOVE blev lanceret i Aarhus den 15.  december 2016, og f\xc3\xa5 dage senere i K\xc3\xb8benhavn. I l\xc3\xb8bet af 2017 kunne app\'en benyttes til taxik\xc3\xb8rsel i en r\xc3\xa6kke andre danske byer. I september 2017 havde MOOVE rundet 100.000 brugere.\n_START_SECTION_\nEl og brintbiler i Dantaxi\n_START_PARAGRAPH_\nSelskabet fik sin f\xc3\xb8rste el-bil indregistreret som taxi den 27. september 2013.  Taxien, en Tesla model S, blev omtalt som "Verdens mest luksuri\xc3\xb8se el-bil". Mellem september og november 2015 k\xc3\xb8ber tre Dantaxi vognm\xc3\xa6nd p\xc3\xa5 Nyk\xc3\xb8bing Mors tre Teslaer. Projektet bakkes op af det lokale energiselskab Thy-Mors Energi, der s\xc3\xa6tter to ladestandere op p\xc3\xa5 \xc3\xb8en. Begge i hovedbyen Nyk\xc3\xb8bing. I januar 2019 melder selskabet ud, at de har 10 nye Teslaer p\xc3\xa5 vej.   De 10 Teslaer skal betjene kunder prim\xc3\xa6rt i Nordsj\xc3\xa6lland og K\xc3\xb8benhavns-omr\xc3\xa5det.  _NEWLINE_F\xc3\xb8rste brint-bil  _NEWLINE_Den 7. august 2019 skriver selskabet p\xc3\xa5 sin Twitter-profil, at selskabet har f\xc3\xb8lgende el-taxier k\xc3\xb8rende: 16 Tesla S, 7 Tesla 3, 2 Kia Niro og 1 Hyundai Kona. Derudover en Toyota Mirai brint-bil.  _NEWLINE_Nul-emissions taxi kan bestilles p\xc3\xa5 app _NEWLINE_Den 22. august 2019 meddeler selskabet p\xc3\xa5 Twitter, at det har indf\xc3\xb8rt muligheden for at v\xc3\xa6lge en nul-emissions taxi som foretrukne taxi via selskabets app.'